У винцу ми песма звони
Милорад Поповић Шапчанин 

У винцу ми песма звони

У винцу ми песма звони 

И у песми сласти веље, 

А међ' песмом у пехари 

Какво чудо и весеље!

Пехар, песма, многа лета, 

Све то троје душом звоне, 

Па се душа заталаса 

Да у сласти не потоне.

А над свима она стоји 

Па се само крадом смије: 

У тој срећи бујна младост 

Како да се не опије?

Напомене 

 Ова песма је први пут објављена у часопису Јавор, 1862 бр. 25.
 Објављена касније у књизи Песме, 1863, страна 6

Извори 

 Милорад П. Шапчанин: Целокупна дела, Књига прва, страна 20. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин